En 42-årig mand er blevet tiltalt for blasfemi ved at afbrænde Koranen. Det er første gang siden 1971, at der rejses tiltale efter blasfemiparagraffen.

Det er anklagemyndigheden ved Nordjyllands Politi, der har rejst tiltale mod den 42-årig mand, som i december 2015 offentliggjorde en video på Facebook, hvor han afbrænder Koranen.

Det oplyser statsadvokat Jan Reckendorff fra Statsadvokaten i Viborg i en pressemeddelelse.

Statsadvokaten har tiltrådt Nordjyllands Politis indstilling om at rejse tiltale for overtrædelse af straffelovens § 140 om blasfemi.

- Det er anklagemyndighedens opfattelse, at omstændighederne i forbindelse med afbrænding af hellige bøger som Bibelen og Koranen indebærer, at det i visse tilfælde kan være en overtrædelse af blasfemiparagraffen, udtaler Jan Reckendorff.

Ifølge tiltalen afbrændte den 42-årige en udgave af Koranen i sin baghave. Han filmede optrinet og lagde 27. december 2015 en video af afbrændingen på Facebook.

Videoen blev lagt ud på den offentlige gruppe: "Ja til frihed - nej til Islam", og ifølge tiltalen skrev han som tekst til videoen: "Tænk på jeres nabo, det stinker, når den brænder".

- Det er vores opfattelse, at omstændighederne i denne sag indebærer, at der bør rejses tiltale, sådan at domstolene nu får lejlighed til at tage stilling til sagen, siger statsadvokat Jan Reckendorff i pressemeddelelsen.

Statsadvokaten har forelagt sagen for Rigsadvokaten, som har tiltrådt beslutningen om at rejse tiltale.

Blasfemiparagraffen har en strafferamme på op til fire måneders fængsel. Men den 42-årige vil ikke blive sat bag tremmer. Hvis han findes skyldig kræver anklagemyndigheden ham idømt en bøde.

Det er første gang siden 1971, at der rejses tiltale efter blasfemiparagraffen, men anklagemyndigheden har flere gange afvist, at der kunne rejses tiltale.

Det skete blandt andet i 2006, da man ikke fandt grundlag for at rejse tiltale i forbindelse med Muhammed-tegningerne.

/ritzau/